李西清先生創凌霄觀於潼川府治紅樓之上賦詩敬和韻
作者：程公許
朝代：宋

paragraphs: 丈人氣湖海，合卧百尺樓。
引袖麾八極，無處豁前眸。
肯以治城志，而忘天下憂。
窘步爭徑捷，危炊迷劍頭。
攀天限九閽，起家先一州。
顧瞻衆山會，慘澹春色浮。
憑高展遐眺，幾幅烟雨秋。
象緯逼紫宸，飈輪通十洲。
吏衙散鳬鶩，野盟參鷺鷗。
所思隔秋水，倚天看吳鉤。
寄懷廣莫外，任運逍遥遊。
遐哉郝使君，一往歲月遒。
名字著不朽，實繄杜參謀。
後先五百年，意氣有此不。
不須蘇門嘯，我自商聲謳。
烟霞雜揮灑，風月共獻酬。
跡忝梁苑舊，目送涪江流。
可能呼小艇，醉歌賡四愁。
宇縣暗矛戟，田原輟耡耰。
念公志經綸，季孟忠武侯。
肯袖斲泥手，江海寂寞休。
檻前水東注，鼓枻不可留。
撫翼附青雲，忍滯鶑谷幽。